Մարգարիտա Ռոբլես

Մարիա Մարգարիտա Ռոբլես Ֆերնանդես (, ), իսպանացի իրավաբան, դատավոր և քաղաքական գործիչ։ 2018 թվականի հունիսի 7-ից Պեդրո Սանչեսի կաբինետում Իսպանիայի պաշտպանության նախարար։ 2019 թվականի նոյեմբերի 30-ից մինչև 2020 թվականի հունվարի 13-ը ժամանակավորապես կատարել է Արտաքին գործերի նախարարի պարտականությունները։

Կենսագրություն 
Մարգարիտա Ռոբլեսը ծնվել է փաստաբանի ընտանիքում։ 12 տարեկանից ընտանիքի հետ ապրել է Բարսելոնայում։ Իրավագիտություն է սովորել Բարսելոնայի համալսարանում։ Դատական կարիերան սկսել է 1981 թվականից։ 26 տարեկանում նշանակվել է Լյեյդա նահանգի Բալագեր քաղաքի դատավոր, ավելի ուշ աշխատել է նաև Սան Ֆելիու դե Լյոբրեգատում և Բիլբաոյում։ 34 տարեկանում գլխավորել է Բարսելոնայի նահանգի դատարանը։ Իր հայացքներով մոտ էր Իսպանական սոցիալիստական բանվորական կուսակցությանը, 1993 թվականին նշանակվել է Իսպանիայի արդարադատության նախարարության ենթախորհրդատու։ 1994-1996 թվականներին Ռոբլեսը զբաղեցրել է նախարար Խուան Ալբերտո Բելոչեի Իսպանիայի ներքին գործերի նախարարության պետքարտուղարի պաշտոնը։ 2008 թվականի սեպտեմբերից մինչև 2013 թվականի դեկտեմբերը հանդիսացել է դատական իշխանության գլխավոր խորհրդի անդամ։ Նա  «Դատավորները հանուն ժողովրդավարության» ասոցիացիայի անդամ է և ակտիվորեն մասնակցում է դրա  աշխատանքին։

2016 թվականի մայիսին հայտնի էր դարձել, որ հունիսի 26-ի խորհրդարանական ընտրություններում Մարգարիտա Ռոբլեսը Պեդրո Սանչեսից հետո երկրորդ տեղն է զբաղեցնելու Մադրիդում Իսպանական սոցիալիստական բանվորական կուսակցության ցուցակում։ 2017 թվականի հունիսի 18-ին Իսպանական սոցիալիստական բանվորական կուսակցության XXXIX համագումարի արդյունքներով Մարգարիտա Ռոբլեսը  Պատգամավորների կոնգրեսում ընտրվել է սոցիալիստների խորհրդարանական խմբի մամուլի քարտուղար։ 2018 թվականի հունիսի 6-ին Մարգարիտա Ռոբլեսը Պեդրո Սանչեսի կառավարությունում նշանակվել է Իսպանիայի պաշտպանության նախարար։ 2019 թվականի նոյեմբերի 30-ին դարձել Է Իսպանիայի արտաքին գործերի նախարար՝ պահպանելով պաշտպանության նախարարի պաշտոնը։

Սանչեսի երկրորդ կաբինետում նշանակվել է պաշտպանության նախարարի պաշտոնում, որը ձևավորվել է 2020 թվականի հունվարի 13-ին։

Ծանոթագրություններ

Արտաքին հղումներ 
 Маргарита Роблес на сайте министерства обороны Испании

Իսպանիայի կին քաղաքական գործիչներ
Պաշտպանության կին նախարարներ
Արտաքին գործերի կին նախարարներ
21-րդ դարի կին քաղաքական գործիչներ
Իսպանացի դիվանագետներ
Իսպանացի իրավաբաններ